কোলন
কোলন জার্মানির সর্বাধিক জনবহুল রাজ্য নর্ডরাইন-ভেস্টফালেনের বৃহত্তম শহর এবং বার্লিন, হামবুর্গ এবং মিউনিখের পরে জার্মানির চতুর্থ জনবহুল শহর। শহরের সীমানায় এক মিলিয়নেরও বেশি বাসিন্দার (১.০৯ মিলিয়ন) সাথে কোলন রাইনের বৃহত্তম শহর এবং জার্মানির বৃহত্তম ও ইউরোপের অন্যতম প্রধান মহানগরী রাইন-রূঢ় মহানগর অঞ্চলের সর্বাধিক জনবহুল শহর। রাইনের বাম তীরে স্থিত কোলন শহরটি নর্ডরাইন-ভেস্টফালেনের রাজধানী ডুসেলডর্ফের প্রায় ৪৫ কিলোমিটার (২৮ মাইল) দক্ষিণপূর্ব এবং বন থেকে ২৫ কিলোমিটার (১৬ মাইল) উত্তর-পশ্চিমে অবস্থিত। এটি সেন্ট্রাল ফ্রাঙ্কোনিয়ান এবং রিপুয়ারিয়ান উপভাষা এলাকার বৃহত্তম শহর। শহরের কোলন ক্যাথেড্রাল হল কোলনের ক্যাথলিক আর্চবিশপের আসন। শহরে উচ্চশিক্ষার অনেকগুলি প্রতিষ্ঠান রয়েছে, উল্লেখযোগ্য হল ইউরোপের অন্যতম প্রাচীন ও বৃহত্তম কোলন বিশ্ববিদ্যালয়, জার্মানির বৃহত্তম প্রয়োগিত বিজ্ঞানের বিশ্ববিদ্যালয় কোলন প্রযুক্তিগত বিশ্ববিদ্যালয়, জার্মানি একমাত্র ক্রীড়া বিশ্ববিদ্যালয় জার্মান স্পোর্ট বিশ্ববিদ্যালয় কোলন। কোলন বন বিমানবন্দরটি জার্মানির সপ্তম বৃহত্তম বিমানবন্দর এবং শহরের দক্ষিণ-পূর্ব দিকে অবস্থিত। রাইন-রূঢ় অঞ্চলের প্রধান বিমানবন্দর হ'ল ডুসেলডর্ফ বিমানবন্দর।